Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 491/05)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Nocciola Romana«

EU-nr.: PDO-IT-0573-AM01 — 15. september 2020

BOB (X) BGB ( )

1. Ansøgende sammenslutning og legitim interesse

Ecolazio Società Cooperativa

Piazza San Paolo della Croce, 6

01038 Soriano del Cimino (VT), Italien

Kooperativet »Ecolazio« er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☒ Tilknytning

☒ Mærkning

☒ Andet [kontrolorgan, bestemmelser om forarbejdede produkter]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet:

1.a. Artikel 2 i varespecifikationen — stk. 1:

Følgende afsnit:

Den beskyttede oprindelsesbetegnelse »Nocciola Romana« gælder for hasselnødder af arten Corylus avellana dyrket i det geografiske område, der er defineret i artikel 3, under forudsætning af at sorterne »Tonda Gentile Romana« og/eller »Nocchione« — og/eller enhver variant af disse sorter — udgør 90 % af de dyrkede hasselnødder på bedriften. Sorterne »Tonda di Giffoni« og »Barrettona« må udgøre op til 10 %.

er ændret som følger:

Den beskyttede oprindelsesbetegnelse »Nocciola Romana« gælder for hasselnødder af arten Corylus avellana dyrket i det geografiske område, der er defineret i artikel 3, under forudsætning af at sorterne »Tonda Gentile Romana« og/eller »Nocchione« — og/eller enhver variant af disse sorter — udgør 80 % af de dyrkede hasselnødder på bedriften. Sorterne »Tonda di Giffoni«, »Barrettona« og »Mortarella« må udgøre op til 20 %.

1.b. Punkt 3.2 i enhedsdokumentet:

Følgende afsnit:

»Nocciola Romana« betegner hasselnødder af arten Corylus avellana, under forudsætning af at sorterne »Tonda Gentile Romana« og/eller »Nocchione« — og/eller enhver variant af disse sorter — udgør 90 % af de dyrkede hasselnødder på bedriften. Sorterne »Tonda di Giffoni« og »Barrettona« må udgøre op til 10 %.

er ændret som følger:

»Nocciola Romana« betegner hasselnødder af arten Corylus avellana, under forudsætning af at sorterne »Tonda Gentile Romana« og/eller »Nocchione« — og/eller enhver variant af disse sorter — udgør 80 % af de dyrkede hasselnødder på bedriften. Sorterne »Tonda di Giffoni«, »Barrettona« og »Mortarella« må udgøre op til 20 %.

Den nødvendige procentdel af sorterne »Tonda Gentile Romana« og »Nocchione« — som fortsat er referencesorterne for BOB-produktet og dem, der giver produktet dets egenskaber — er sat ned fra 90 % til 80 %. Som følge heraf er procentdelen af yderligere sorter — der hovedsagelig anvendes som bestøvere — blevet sat op, og det er nu også tilladt at anvende »Mortarella« ud over de to allerede angivne sorter. Ved at øge procentdelen af disse yderligere sorter opnår man et større antal bestøvere, hvilket øger sandsynligheden for frugtsætning og dermed muliggør et større udbytte. Desuden udvider man med tilføjelsen af »Mortarella« på listen over yderligere sorter blomstringsperiodernes varighed, så de dækker hele frugtsætningsperioden for de to hovedsorter, »Tonda Gentile Romana« og »Nocchione«.

2.a. Artikel 2 i varespecifikationen — stk. 3 og 4:

»TONDA GENTILE ROMANA«

— Skal: mellemstor tykkelse, hasselnøddebrun farve, meget lidt skinnende, dunet ved spidsen og med talrige synlige streger

— Kerne: lille til mellemstor størrelse, varierende og næsten kugleformet, med en farve næsten magen til skallens, for det meste dækket af fibre, med en bølget overflade og mere eller mindre tydelige furer og med en mere uensartet størrelse i forhold til hasselnødden med skal

— Hinde: mellemstor tykkelse, kan ikke fjernes fuldstændigt efter ristning.

»NOCCHIONE«

— Gennemsnitlig størrelse af hasselnødden med skal: 14-25 mm

— Skal: tyk med en lys hasselnøddebrun farve, stribet og ikke særlig dunet

— Kerne: lille til mellemstor størrelse og med en moderat til høj tilstedeværelse af fibre.

er blevet ændret til:

»TONDA GENTILE ROMANA«

— Skal: hasselnøddebrun farve, dunet ved spidsen og med talrige synlige streger

— Kerne: varierende og næsten kugleformet, med en farve næsten magen til skallens, for det meste dækket af fibre, med en bølget overflade og mere eller mindre tydelige furer og med en mere uensartet størrelse i forhold til hasselnødden med skal

— Hinde: kan ikke fjernes fuldstændigt efter ristning.

»NOCCHIONE«

— Størrelse af hasselnødden med skal: 14-25 mm

— Skal: tyk med en lys hasselnøddebrun farve, stribet og ikke særlig dunet

— Kerne: med fibre.

2.b. Punkt 3.2 i enhedsdokumentet:

Følgende afsnit:

»Tonda Gentile Romana«-hasselnødder med skal: næsten kugleformede med en let spids, varierende størrelse på mellem 14 mm og 25 mm, hasselnøddebrun skal med mellemstor tykkelse og meget lidt skinnende, dunet ved spidsen og med talrige synlige streger, små til mellemstore kerner, varierende og næsten kugleformede, med en farve næsten magen til skallens, for det meste dækket af fibre, med en bølget overflade og mere eller mindre tydelige furer og med en mere uensartet størrelse i forhold til hasselnødden med skal, hinden har mellemstor tykkelse og kan ikke fjernes fuldstændigt efter ristning, fast og sprød konsistens, meget fin og vedvarende smag og aroma.

»Nocchione«-hasselnødder med skal: kugle- og næsten ellipseformede med en størrelse på mellem 14 mm og 25 mm, tykke med en lys hasselnøddebrun skal, som er stribet og ikke særlig dunet, lille til mellemstor kerne med en moderat til høj tilstedeværelse af fibre, ved ristning kan hinden fjernes i moderat omfang, meget fin og vedvarende smag og aroma.

er blevet ændret til:

»Tonda Gentile Romana«-hasselnødder med skal: næsten kugleformede med en let spids, varierende størrelse på mellem 14 mm og 25 mm, hasselnøddebrun skal, som er dunet ved spidsen og med talrige synlige streger, kerner af varierende størrelse og næsten kugleformede, med en farve næsten magen til skallens, for det meste dækket af fibre, med en bølget overflade og mere eller mindre tydelige furer og med en mere uensartet størrelse i forhold til hasselnødden med skal, hinden kan ikke fjernes fuldstændigt efter ristning, fast og sprød konsistens, meget fin og vedvarende smag og aroma.

»Nocchione«-hasselnødder med skal: kugle- og næsten ellipseformede med en størrelse på mellem 14 mm og 25 mm, tykke med en lys hasselnøddebrun skal, som er stribet og ikke særlig dunet, kernen indeholder fibre, ved ristning kan hinden fjernes i moderat omfang, meget fin og vedvarende smag og aroma.

Ord som »mellem-«, »meget lidt«, »høj« og »små« er blevet slettet, da de ikke kan måles på en objektiv måde og derfor anses for at være unødvendige til at karakterisere eller beskrive produktet.

3. Følgende passage er blevet indsat:

Den beskyttede oprindelsesbetegnelse »Nocciola Romana« kan markedsføres som:

— hele hasselnødder med skal

— hele ristede hasselnødder med skal

— afskallede hasselnødder

— ristede og/eller smuttede afskallede hasselnødder.

De forskellige produkttyper angives nu i teksten (med skal, ristede med skal, afskallede, afskallede og derefter ristede og/eller smuttede). Det er udelukkende råvaren (hasselnødder), der giver produktet dets kendetegn, og nødderne må kun underkastes fysiske og/eller mekaniske processer (tørring, ristning eller smutning), som ikke ændrer produktets særlige egenskaber, såsom dets sprødhed, dets faste konsistens og fraværet af hulrum i kernerne. Denne opremsning af specifikke produkttyper er nødvendig, fordi markedet og forbrugerne ønsker et bredere udvalg af BOB-produkter. Disse produkttyper er blevet fremstillet i produktionsområdet for den beskyttede oprindelsesbetegnelse i over 30 år, men det har ikke været muligt at markedsføre dem som »Nocciola Romana«, da de ikke udtrykkeligt var medtaget i varespecifikationen.

Denne ændring berører også punkt 3.2 i enhedsdokumentet.

4. Følgende sætning i varespecifikationen:

Hasselnødderne må ikke smage eller lugte af andet end friske hasselnødder.

er blevet ændret til:

Hasselnødderne må ikke smage eller lugte af andet end friske eller ristede hasselnødder.

Denne sætning er blevet tilpasset, så den afspejler ændring nr. 3.

5. Følgende passage er blevet indsat:

Under forudsætning af at de har de andre produktegenskaber, der er beskrevet ovenfor, kan hasselnødder, som ikke opfylder størrelseskravene, anvendes under den beskyttede oprindelsesbetegnelse »Nocciola Romana«, såfremt de udelukkende anvendes til forarbejdning. De må ikke sælges direkte til den endelige forbruger.

Denne ændring gør det muligt at anvende betegnelsen »Nocciola Romana« på hasselnødder, som ikke opfylder de størrelseskrav, der er fastlagt for de enkelte sorter, når de udelukkende anvendes til forarbejdning.

Denne ændring berører også punkt 3.2 i enhedsdokumentet.

5.2. Produktionsmetode

Artikel 5 i varespecifikationen:

6. Følgende afsnit:

De anvendte beplantningsafstande og dyrkningsteknikker skal være dem, der er almindelig praksis. Hasselnødder kan under alle omstændigheder dyrkes som flerstammede buske eller enkeltstammede træer (sidstnævnte kan også beskæres, så de får form som en åben vase). Beplantningstætheden varierer fra 150 træer pr. hektar i gamle plantager til 650 træer i nye plantager.

er blevet ændret til:

De anvendte beplantningsafstande og dyrkningsteknikker skal være dem, der er almindelig praksis. Hasselnødder kan under alle omstændigheder dyrkes som flerstammede buske eller enkeltstammede træer (sidstnævnte kan også beskæres, så de får form som en åben vase). Beplantningstætheden varierer 150 til 650 træer pr. hektar i gamle plantager til højst 800 træer i nye plantager.

Teksten angiver nu antallet af træer pr. hektar i gamle plantager som et variationsområde (150-650), mens det maksimale antal på 800 træer pr. hektar for nye plantager afspejler brugen af beplantningsmønstre med kortere afstand mellem træerne. De kan anvendes, såfremt udbyttet pr. hektar holder sig inden for de grænser, der er fastsat i varespecifikationen.

7. Følgende afsnit:

»Nocciola Romana« skal opbevares i godt ventilerede lokaler (med vinduer eller mekanisk ventilation), som sikrer, at produktet bevarer et vandindhold på højst 6 %.

er blevet ændret til:

»Nocciola Romana« skal opbevares i egnede lokaler, som sikrer, at produktet opbevares korrekt. Det afskallede produkts vandindhold må ikke overstige 6 % (med en tolerance på højst 10 %).

Det præciseres nu, at produktet skal opbevares i »egnede« lokaler, hvilket ikke længere nødvendigvis betyder, at der skal være enten »vinduer« eller »mekanisk ventilation«, sådan som det var tilfældet tidligere. Det er dermed tilladt at anvende mere moderne faciliteter (automatiserede lagerrum osv.), hvilket også muliggør regelmæssige kontroller af temperaturen og luftfugtigheden.

Det præciseres, at vandindholdet henviser til de afskallede nødder. Medtagelsen af en tolerance på ±10 % i forhold til dette vandindhold på 6 % skyldes måleinstrumenternes toleranceområde, som påvirkes af de eksterne miljøforhold.

8. Følgende afsnit:

Fødevaresikkerheden skal sikres ved hasselnøddernes opbevaring, afskalning, klassificering og sortering efter størrelse.

er blevet ændret til:

Fødevaresikkerheden skal sikres ved hasselnøddernes afskalning, klassificering, sortering efter størrelse, tørring, ristning og smutning.

Ud over de allerede angivne medtager teksten nu nye processer (nemlig tørring, ristning og smutning), hvor fødevaresikkerheden skal sikres.

9. Følgende afsnit:

For at undgå produktets kvalitetsforringelse skal afskalning, klassificering og sortering efter størrelse — eller blot sortering efter størrelse, hvis der er tale om nødder, som sælges med skal — finde sted senest den 31. august i året efter høståret.

er blevet ændret til:

For at undgå produktets kvalitetsforringelse skal afskalning, klassificering, sortering efter størrelse og tørring — eller blot sortering efter størrelse, hvis der er tale om nødder, som sælges med skal — finde sted inden for det geografiske område, der er defineret i artikel 3, senest den 31. august i året efter høståret.

Tørring, som er en nødvendig fase for konserveringen og for at undgå, at produktkvaliteten forringes, skal begrænses til det område, der er defineret i artikel 3 i varespecifikationen. Denne proces skal også gennemføres inden for samme frist som de andre, nemlig den 31. august i året efter høståret.

10. Punkt 3.4 i enhedsdokumentet:

Høst, lagring, klassificering og sortering efter størrelse skal finde sted i produktionsområdet.

er bragt i overensstemmelse med indholdet i ændring nr. 9:

Afskalning, klassificering, sortering efter størrelse og tørring skal finde sted i produktionsområdet.

5.3. Tilknytning

11. Følgende sætning i artikel 6 i varespecifikationen:

Produktets særlige egenskaber — dets sprødhed og faste konsistens uden hulrum i kernerne — forbliver de samme, uanset om produktet er friskt eller konserveret. De er tæt knyttet til miljøet i produktionsområdet, og hasselnøddesorterne er velegnede til jordbundsforholdene i det område, der er defineret i artikel 3.

er blevet ændret til:

Produktets særlige egenskaber — dets sprødhed og faste konsistens uden hulrum i kernerne — forbliver de samme, uanset om produktet er friskt, ristet og/eller smuttet eller konserveret. De er tæt knyttet til miljøet i produktionsområdet, og hasselnøddesorterne er velegnede til jordbundsforholdene i det område, der er defineret i artikel 3.

og

følgende tekst i punkt 5.2 i enhedsdokumentet:

Disse hasselnødder er så sprøde, at de giver et knæk, når man bider i dem første gang, og de er ikke bløde. De bevarer denne egenskab, uanset om de er friske eller konserverede.

er blevet ændret som følger:

Disse hasselnødder er så sprøde, at de giver et knæk, når man bider i dem første gang, og de er ikke bløde. De bevarer denne egenskab, uanset om de er friske, ristede og/eller smuttede og konserverede.

Med denne ændring bringes varespecifikationen og enhedsdokumentet i overensstemmelse med ændring nr. 3.

5.4. Mærkning

Artikel 8 i varespecifikationen:

12. Følgende passage:

»Nocciola Romana« skal emballeres og markedsføres i:

a) jute- og raffiaposer eller emballager, som er velegnede til de forskellige salgssteder, og som vejer 25 g, 50 g, 250 g, 500 g, 1 kg, 5 kg, 10 kg, 25 kg, 50 kg, 500 kg, 800 kg eller 1 000 kg for hasselnødder med skal

b) jute- eller raffiaemballager eller beholdere, vakuumpakkede poser, vakuumpakkede folieposer eller kasser, som er beregnet til fødevarer, og som vejer 10 g, 15 g, 20 g, 25 g, 50 g, 100 g, 150 g, 250 g, 500 g, 1 kg, 2 kg, 4 kg, 5 kg, 10 kg, 25 kg, 50 kg, 500 kg, 800 kg eller 1 000 kg for afskallede hasselnødder.

er blevet ændret til:

»Nocciola Romana« skal emballeres og markedsføres i:

a) stofposer eller andre materialer eller beholdere beregnet til fødevarer, såfremt der er tale om hasselnødder med skal, herunder ristede hasselnødder med skal

b) enhver emballage beregnet til fødevarer, såfremt der er tale om afskallede hasselnødder, herunder ristede og/eller smuttede nødder.

Med denne ændring er kravet til emballagens vægt og specifikke emballagematerialer blevet fjernet, og produkttypen »ristede og/eller smuttede« nødder er blevet medtaget.

Efterspørgslen på markedet varierer meget, både hvad angår emballagevægt og emballagematerialer. For at den beskyttede oprindelsesbetegnelse »Nocciola Romana« fortsat kan være konkurrencedygtig på markedet, bør de erhvervsdrivende have lov til at vælge den emballage, der bedst lever op til markedets krav.

Denne ændring berører også punkt 3.5 i enhedsdokumentet.

13. Følgende sætning:

De skal være påtrykt ordene »NOCCIOLA ROMANA« og »DENOMINAZIONE DI ORIGINE PROTETTA« [»BESKYTTET OPRINDELSESBETEGNELSE«], som alle skal have samme skriftstørrelse. De skal også mærkes med emballeringsvirksomhedens firmanavn og adresse, hasselnøddernes dyrkningsår, oprindelig brutto- og nettovægt samt logoet.

er blevet ændret til:

De skal være påtrykt ordene »NOCCIOLA ROMANA« og »DENOMINAZIONE DI ORIGINE PROTETTA« [»BESKYTTET OPRINDELSESBETEGNELSE«] eller forkortelsen »DOP« [»BOB«], som alle skal have samme skriftstørrelse. De skal også mærkes med emballeringsvirksomhedens firmanavn og adresse, hasselnøddernes dyrkningsår, oprindelig brutto- og nettovægt samt logoet.

Med denne ændring præciseres det, at EU-symbolet også er et mærkningskrav, og at forkortelsen »DOP« kan anvendes i stedet for at skrive »DENOMINAZIONE DI ORIGINE PROTETTA« fuldt ud.

Denne ændring berører også punkt 3.6 i enhedsdokumentet.

14. Følgende afsnit er blevet tilføjet til denne artikel:

Hasselnødder med den beskyttede oprindelsesbetegnelse »Nocciola Romana« må kun sælges i løs vægt i velegnede beholdere, hvis de indkøbes direkte fra producenten eller fra et producentkooperativs høstcentral af den første køber, som ejer en forarbejdnings- og/eller emballeringsfacilitet.

Det præciseres nu i teksten, at BOB-produktet for at gøre handelsprocessen hurtigere kan sælges i løs vægt mellem de erhvervsdrivende i forsyningskæden, men ikke til den endelige forbruger. Denne ændring berører også punkt 3.5 i enhedsdokumentet.

15. Følgende afsnit er blevet tilføjet til denne artikel:

Hasselnødder, der udelukkende er beregnet til forarbejdning, kan sælges i løs vægt i velegnede beholdere. De kan også læsses i løs vægt direkte på de hertil egnede transportkøretøjers lad. Sendingen må under ingen omstændigheder indeholde andre frugter eller nødder end den beskyttede oprindelsesbetegnelse »Nocciola Romana«, og på transportsedlen skal der stå »Nocciola Romana DOP destinata alla trasformazione« [»Nocciola Romana« BOB til forarbejdning"], ligesom sorten skal være angivet.

Dermed beskriver varespecifikationen nu betingelserne for salg af hasselnødder, som udelukkende er til forarbejdning. Denne ændring berører også punkt 3.6 i enhedsdokumentet.

5.5. Andet

Kontrolorgan

16. I henhold til artikel 7, stk. 1, litra g), i forordning (EU) nr. 1151/2012 er der tilføjet oplysninger om kontrolorganet, der kontrollerer, at bestemmelserne i varespecifikationen er overholdt.

Bestemmelser om forarbejdede produkter

17. Følgende tekst i artikel 9 i varespecifikationen og punkt 3.7 i enhedsdokumentet:

Produkter, til hvis fremstilling den beskyttede oprindelsesbetegnelse »Nocciola Romana« er anvendt, også efter forarbejdning, kan markedsføres i emballage, der er påført en henvisning til denne betegnelse, uden at EU-logoet anføres, under forudsætning af at:

— produktet med den beskyttede betegnelse, der er certificeret som sådant, er den eneste ingrediens i denne varekategori

— de, der bruger produktet med den beskyttede oprindelsesbetegnelse, har fået tilladelse hertil af beskyttelsessammenslutningen »Consorzio di Tutela della DOP Nocciola Romana«, der er anerkendt som kontrolorgan af ministeriet for landbrug, fødevarer og skovbrug (artikel 14 i lov nr. 526/99 og lovdekret nr. 297/2004).

Den pågældende sammenslutning er ansvarlig for at registrere disse brugere og holde øje med, at den beskyttede betegnelse anvendes korrekt. Såfremt der ikke findes en beskyttelsessammenslutning, udføres disse opgaver af ministeriet for landbrug, fødevarer og skovbrug, som er den nationale myndighed med ansvar for gennemførelsen af forordning (EF) nr. 510/2006.

udgår.

Hele passagen om forarbejdede produkter udgår, da den ikke var relevant for indholdet i varespecifikationen som beskrevet i artikel 7, stk. 1, i forordning (EU) nr. 1151/2012. Brugen af den beskyttede oprindelsesbetegnelse »Nocciola Romana« i andre produkter er underlagt bestemmelserne i Meddelelse fra Kommissionen — Retningslinjer for mærkning af fødevarer, der indeholder ingredienser med beskyttet oprindelsesbetegnelse (BOB) og beskyttet geografisk betegnelse (BGB) (2010/C 341/03) og retningslinjerne fra det nationale ministerium.

ENHEDSDOKUMENT

»Nocciola Romana«

EU-nr.: PDO-IT-0573-AM01 — 15. september 2020

BOB (X) BGB ( )

1. Betegnelse

»Nocciola Romana«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Nocciola Romana« betegner hasselnødder af arten Corylus avellana, under forudsætning af at sorterne »Tonda Gentile Romana« og/eller »Nocchione« — og/eller enhver variant af disse sorter — udgør 80 % af de dyrkede hasselnødder på bedriften. Sorterne »Tonda di Giffoni«, »Barrettona« og »Mortarella« må udgøre op til 20 %.

»Nocciola Romana« skal have følgende egenskaber:

»Tonda Gentile Romana«-hasselnødder med skal: næsten kugleformede med en let spids, varierende størrelse på mellem 14 mm og 25 mm, hasselnøddebrun skal, som er dunet ved spidsen og med talrige synlige streger, kerner af varierende størrelse og næsten kugleformede, med en farve næsten magen til skallens, for det meste dækket af fibre, med en bølget overflade og mere eller mindre tydelige furer og med en mere uensartet størrelse i forhold til hasselnødden med skal, hinden kan ikke fjernes fuldstændigt efter ristning, fast og sprød konsistens, meget fin og vedvarende smag og aroma.

»Nocchione«-hasselnødder med skal: kugle- og næsten ellipseformede med en størrelse på mellem 14 mm og 25 mm, tykke med en lys hasselnøddebrun skal, som er stribet og ikke særlig dunet, kernen indeholder fibre, ved ristning kan hinden fjernes i moderat omfang, meget fin og vedvarende smag og aroma.

Begge sorter har et »kerne til nød«-forhold på mellem 28 % og 50 %.

Den beskyttede oprindelsesbetegnelse »Nocciola Romana« kan markedsføres som:

— hele hasselnødder med skal

— hele ristede hasselnødder med skal

— afskallede hasselnødder

— ristede og/eller smuttede afskallede hasselnødder.

Hasselnødderne må ikke lugte eller smage harsk og skal være fri for mug og plantedele. De skal være sprøde, dvs. gå i stykker ved det første bid, og de må ikke være bløde. De skal have en fast konsistens uden hulrum i kernen. Konserverede hasselnødder skal have de samme egenskaber.

Under forudsætning af at de har de andre produktegenskaber, der er beskrevet ovenfor, kan hasselnødder, som ikke opfylder størrelseskravene, anvendes under den beskyttede oprindelsesbetegnelse »Nocciola Romana«, såfremt de udelukkende anvendes til forarbejdning. De må ikke sælges direkte til den endelige forbruger.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Afskalning, klassificering, sortering efter størrelse og tørring skal finde sted i produktionsområdet.

3.5. Særlige regler for udskæring, rivning eller emballering osv. af det produkt, som betegnelsen henviser til

»Nocciola Romana« skal emballeres og markedsføres i:

a) stofposer eller andre materialer eller beholdere beregnet til fødevarer, såfremt der er tale om hasselnødder med skal, herunder ristede hasselnødder med skal

b) enhver emballage beregnet til fødevarer, såfremt der er tale om afskallede hasselnødder, herunder ristede og/eller smuttede nødder.

Hasselnødder med den beskyttede oprindelsesbetegnelse »Nocciola Romana« må kun sælges i løs vægt i velegnede beholdere, hvis de indkøbes direkte fra producenten eller fra et producentkooperativs høstcentral af den første køber, som ejer en forarbejdnings- og/eller emballeringsfacilitet.

3.6. Særlige regler for mærkning af det produkt, som betegnelsen henviser til

Emballage, beholdere og sække skal være forseglet på en sådan måde, at indholdet ikke kan tages ud uden at ødelægge forseglingen.

De skal være påtrykt ordene »NOCCIOLA ROMANA« og »DENOMINAZIONE DI ORIGINE PROTETTA« [»BESKYTTET OPRINDELSESBETEGNELSE«] eller forkortelsen »DOP« [»BOB«], som alle skal have samme skriftstørrelse. De skal også mærkes med emballeringsvirksomhedens firmanavn og adresse, hasselnøddernes dyrkningsår, oprindelig brutto- og nettovægt samt logoet. Det er ikke tilladt at anføre andre navne eller yderligere beskrivelser. Hasselnødder, der udelukkende er beregnet til forarbejdning, kan sælges i løs vægt i velegnede beholdere. De kan også læsses i løs vægt direkte på de hertil egnede transportkøretøjers lad. Sendingen må under ingen omstændigheder indeholde andre frugter eller nødder end den beskyttede oprindelsesbetegnelse »Nocciola Romana«, og på transportsedlen skal der stå »Nocciola Romana DOP destinata alla trasformazione« [»Nocciola Romana« BOB til forarbejdning"], ligesom sorten skal være angivet.

BOB-logoet er rundt og består af en beigegul baggrund med en brun kant og påskriften »Nocciola Romana« med sorte bogstaver i en halvcirkel øverst i logoet og ordene »Denominazione Origine Protetta« [»beskyttet oprindelsesbetegnelse«] med sorte bogstaver i en halvcirkel nederst i logoet. I det runde logos midte er der tre grønne blade i vifteform, som peger opad, og under bladene er der en brun hasselnød med sorte konturer. I denne hasselnød ses pavepaladset i Viterbo tegnet med beigegult inden i nøddens lysebrune farve.

4. Kort angivelse af det geografiske områdes afgrænsning

Produktionsområdet for »Nocciola Romana« består af følgende kommuner i provinserne Viterbo og Rom:

a) Barbarano Romano, Bassano in Teverina, Bassano Romano, Blera, Bomarzo, Calcata, Canepina, Capranica, Caprarola, Carbognano, Castel Sant’Elia, Civita Castellana, Corchiano, Fabrica di Roma, Faleria, Gallese, Monterosi, Nepi, Oriolo Romano, Orte, Ronciglione, Soriano nel Cimino, Sutri, Vallerano, Vasanello, Vejano, Vetralla, Vignanello, Villa San Giovanni in Tuscia, Vitorchiano og Viterbo i provinsen Viterbo

b) Bracciano, Canale Monterano, Manziana, Rignano Flaminio, Sant’Oreste og Trevignano i provinsen Rom.

5. Tilknytning til det geografiske område

Produktionsområdet for »Nocciola Romana« har jordbunds- og klimaforhold, der er yderst gunstige for dyrkning af hasselnødder. Jorden i Cimini- og Sabatinibjergene er nemlig kendetegnet ved vulkanske formationer med tufjord, der er rig på næringsstoffer, samt leucit- og trakytlava med mange forskellige klastiske aflejringer. Den dybe og lette jord er fattig på kalk og fosfor, men rig på kalium og mikronæringsstoffer, og er generelt sur eller let sur. Klimaet i det område, der er defineret i punkt 3, indebærer en gennemsnitlig minimumstemperatur på 4-6 °C, en gennemsnitlig maksimumstemperatur på 22-23 °C og en årlig nedbørsmængde på 900-1 200 mm. En særlig vigtig faktor er de milde vintre, eftersom hasselnøddens delikate blomstringsperiode ligger mellem januar og februar.

De særlige egenskaber, der gør »Nocciola Romana« til en unik og særlig type hasselnød, er dens sprødhed og faste konsistens uden hulrum i kernen. Disse hasselnødder er så sprøde, at de giver et knæk, når man bider i dem første gang, og de er ikke bløde. De bevarer denne egenskab, uanset om de er friske, ristede og/eller smuttede og konserverede.

Egenskaberne ved »Nocciola Romana« hænger tæt sammen med det geografiske miljø, hvor nødderne dyrkes.

Denne sort foretrækker hovedsagelig løs jord med en neutral til sur pH-værdi og med et indhold af »aktivt« calciumcarbonat på under 8 %, en årlig gennemsnitstemperatur på 10-16 °C og en årlig nedbørsmængde på mindst 800 mm. Alle disse miljøfaktorer er til stede i produktionsområdet for »Nocciola Romana«.

Hvad alle disse naturlige faktorer angår, er jordbundstypen — og navnlig dens mineralsammensætning — af ubestridelig betydning. At jorden er af vulkansk oprindelse og indeholder høje koncentrationer af kalium og mikronæringsstoffer spiller en afgørende rolle for hasselnøddernes kvalitet og deres organoleptiske kendetegn og således også for sprødheden.

Dyrknings- og konserveringsteknikkerne har også indflydelse på kvaliteten af dette landbrugsprodukt. Disse teknikker er blevet udviklet i løbet af en lang årrække, hvor man har prioriteret kvaliteten højere end kvantiteten. I dag anvendes der integreret skadedyrsbekæmpelse med den målsætning at dyrke hasselnødder med så få skader fra skadedyr som muligt, samtidig med at man sikrer, at hasselnødderne er sikre at spise og fri for rester af bekæmpelsesmidler eller naturlige toksiner.

Der er ligeledes udviklet høstteknikker med det formål at sikre, at arbejdsindsatsen i løbet af hele vækstcyklussen ikke er forgæves.

Det skal bemærkes, at hasselnødderne høstes fra jorden. Hvis de ligger for længe på jorden, kan det ødelægge deres sundhed fuldstændigt, og derfor har producenterne i de senere år gjort en stor indsats for at minimere den tid, som nødderne ligger på jorden, ved hjælp af teknikker, hvor de høster plantagens nødder ad flere omgange.

Også systemerne til den første behandling og lagring af nødderne er løbende blevet udviklet. Tidligere tiders soltørring — hvor det ikke var usædvanligt at se gårdspladser og torve dækket med hasselnødder, der var lagt til tørre — har banet vejen for mekaniske tørringsmaskiner (som ejes af enkelte bedrifter og/eller kooperativer), genanvendelse af skallerne som brændsel og nøddernes lagring i temperaturkontrollerede lagre og/eller siloer eller i særlige rum, såfremt der er tale om afskallede nødder. Man har dyrket hasselnødder i det afgrænsede geografiske område siden »[...]omkring 1412, hvor hasselnøddetræet oprindeligt var en buskvækst i underskoven, hvilket er en form, det stadig har i dag, navnlig i kastanjeskove« (Martinelli, Carbognano illustra). Det hedder sig, at der i 1513 blev serveret nocchie for pave Leo X (Clementis værk om det romerske karneval, Storia del Carnevale Romano). Træerne fremgår af matrikelregistre, der går helt tilbage til 1870, hvor adskillige hektar med hasselnøddelunde blev registreret som »Bosco di Nocchie« (hasselnøddeskov) i Caprarola. I 1946 var hasselnødder den eneste afgrøde på 2 463 ha jord, og de blev dyrket på yderligere 1 300 ha sammen med andre afgrøder. I dag udgør hasselnøddeplantagerne over 16 000 ha, og sektoren har over 3 500 erhvervsdrivende.

Igennem flere århundreder har producenternes tålmodighed, ihærdighed og færdigheder spillet en vigtig rolle for bevarelsen af de hasselnødderelaterede traditioner. Dette fremgår også af de mange hasselnøddefestivaler, der afholdes på landet hvert år, og af de mange traditionelle retter, hvor der indgår hasselnødder, såsom kaninstuvning (spezzatino di coniglio in umido), en lang række forskellige kager og kiks (tozzetti, cazzotti, ciambelle, ossetti da morto, mostaccioli, amaretti, bruttibuoni, duri-morbidi, crucchi di Vignanello og morette) og hasselnøddemarengs. Alt dette viser de mange traditioner, der er forbundet med dyrkningen af dette produkt, og den store betydning, det har for den lokale økonomi.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Varespecifikationens fulde tekst kan ses på: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.